Høringssvar vedr. ny kommuneplan 2025-2036:

Signe og Lasse Kristensen

Søstremosevej 1, 4400 Kalundborg.

Vores ejendom ligger i den rammebestemmelse der hedder K06.E09. Denne ønsker man ændret til erhvervsgrunde. Vores bekymring går derfor på hvad der skal ske med vores grund. Vil vi blive opkøbt eller skal vi ligge mellem store erhvervsbygninger og dermed være stavnsbundet til vores hus til evig tid.

Hvis vi skulle blive opkøbt hvor lange er udsigterne så til dette? 1,10,20 år? Dette er en uholdbar situation at stå i som husejer. Især fordi vi ikke havde planer om at blive boende mere end 5 år, da vi gerne vil flytte til andet område i Kalundborg by.

Ligeledes kommer der en ny omfartsvej som skal forbinde Ny Vesthavn med rute 22 og videre til Kalundborgmotorvejen. Ud fra kortet kan vi ikke se om den går lige ved siden af vores hus eller igennem vores hus. Dette er ligeledes en kæmpe faktor for værdien af vores hus. Hvis der kommer en omfartsvej og området bliver lavet om til erhverv, vil vi aldrig kunne sælge vores hus til privat brug. Ligeledes har vi renoveret det meste af huset for at øge dens værdi. Dette vil ligeledes være spildt arbejde.

Hvis omfartsvejen kommer til at gå lige ved siden af vores grund vil vi bliver voldsomt generet af støj og støv fra den tunge trafik der vil køre fra tidligt om morgenen til sent om aftenen.

Vi har børn som går på Årby skole. Denne store vej og tunge køretøjer som skal køre forbi, gør at deres skolevej er meget farlig på trods af de kun har 300 meter til skolen. Ligeledes bliver både Melby og Årby afskåret at to store veje. Det er derfor vigtigt at have fokus på sikker skolevej med cykelsti og fortov ellers er vi bange for at Årby Skole ikke ville kunne få børn nok til at skolen kan fortsætte. Vi er som forældre meget glade for Årby skole, som er en god lille skole, som er vigtig man bevarer.